Irene Louise van Wyk | Music Profile Management | Music Profile
'n Treffer wat die lekker van die lewe vier!
Die voetstamplekker wysie en opgewekte lirieke van die liedjie, Sjampanje, is die perfekte pasmaat vir die borrelende kunstenaar, wat dit sing, se stem. Die snit gaan binnekort die land se radiogolwe oorneem, net soos wat die sangeres, Irene-Louise van Wyk, die afgelope paar jaar die musiekwêreld kom verower het. Sy het ook onlangs 'n platekontrak met Universal Music losgeslaan, wat baie daarna uitsien om saam met haar te werk en haar na die hoogtes te neem wat sy as kunstenaar verdien.
Hierdie lewenslustige blondine het tussen musikante grootgeword en is vasbeslote om in die voetspore van haar ma, oorlede sangeres Irene van Wyk, te volg. Vanjaar is haar derde jaar in die bedryf en sy het reeds hope sukses bereik. Nie net het sy al saam met van die land se voorste kunstenaars, soos Nianell, gewerk nie, maar van haar treffers, soos Meer as Woorde en Vergeet van My het ook verskeie weke bo aan die treffersparades van talle radiostasies, waaronder Jacaranda FM, gekuier. Jy Speel 'n Game Met My is ook onlangs vereer met 'n VCR 90.6 FM-toekenning. Sy het met haar debuutalbum dit reggekry om vir haarself 'n amptelike plek in die Suid-Afrikaanse musiekbedryf te vestig – nie net as sanger nie, maar ook as verhoogkunstenaar en liedjieskrywer.
Sjampanje, haar nuwe enkelsnit, uit die pen van William Loots en Roux Cloete, is 'n ritmiese poptreffer wat haar stem soos 'n handskoen pas. "Alhoewel die liedjie gaan oor 'n damesaand, sal die manne ook daarmee kan identifiseer, omdat almal van ons so nou en dan die lewe wil vier. Sjampanje het 'n lekker borrelende goedvoelenergie, wat dadelik my bui lig," vertel Irene-Louise. Dit is die tweede en ook die titelsnit wat hulle van haar komende album vrystel en sy is baie opgewonde om dit met die publiek te deel. "Ek wil graag hê dat hierdie liedjie luisteraars se slegste dag sommer dadelik moet opkikker wanneer hulle dit hoor. My idee was nog altyd dat mense moet vrolik wees en die lewe moet vier wanneer hulle my musiek luister."
Irene-Louise het groot bewondering vir kunstenaars soos Riana Nel, Meghan Trainor, Ariana Grande en Beyoncé en dit is daarom geen verrassing dat haar nuwe album, wat in Junie 2017 op die rak gaan wees, met 'n splinternuwe aanslag spog nie. Die album gaan 'n hele paar oorspronklike snitte insluit, uit haar eie en ander talentvolle penne. "Ek sal nooit 'n liedjie sommer net sing nie, dit moet betekenis hê. Ek geniet dit om saam met
iemand anders te skryf, deel te wees van die ontwikkelingsproses en my stempel af te druk op elke liedjie en video," sê sy. "Ons het ongelooflike talentvolle kunstenaars in Suid-Afrika, wat elkeen iets besonders na die bedryf bring. Ek wil graag ook my eie unieke styl met die luisteraars deel."
Die nuwe CD, Sjampanje, bestaan uit elf moderne popliedjies wat hoofsaaklik deur William Loots en Roux Cloete geskep is. IL sê dat dit hoofsaaklik 'n versameling goedvoel-snitte is, met so een of twee ballades wat die hartsnare gaan roer. "Bittereinder se Peach van Pletzen is die vervaardiger van my nuwe album en Bouwer Bosch is ook baie betrokke. Hulle verstaan my hart en die gevoel wat ek graag wil oordra. Die nuwe CD bestaan hoofsaaklik uit lekker losdans-partytjiemusiek en sluit ook van my grootste treffers, soos Jy Speel 'n Game Met My en Vergeet Van My, in. Ek is baie gelukkig om omring te wees deur 'n baie bekwame span mense. My pa het my vreeslik baie gehelp met my loopbaan sover, dis nie net 'n voorreg om hom as bestuurder te hê nie, maar ook as pa," deel sy. Die eerste enkelsnit, Mond Sê, is vroeër in jaar uitgereik en is baie positief ontvang. Sy het ook onlangs vir vier maande saam met aktrise en televisiepersoonlikheid, Leandie du Randt Bosch, deur die land getoer en sestig uitverkoopte vertonings saam met haar gedoen. "Al werk Leandie nie in die musiekbedryf nie, inspireer haar leefstyl, liefde en uitkyk op die lewe my. Dit was ongelooflik om saam met haar te werk," vertel die ster.
Daar word na haar verwys as Suid-Afrika se Meghan Trainor, maar Irene-Louise van Wyk hoef nie 'n tree vir hierdie musieklegende terug te staan nie. Sy het haarself reeds gevestig as 'n sterk kunstenaar met wie daar rekening gehou moet word. Sjampanje versinnebeeld nie net die groei en omwenteling wat hierdie talentvolle dame die afgelope paar jaar ondergaan het nie, maar is ook 'n goeie aanduiding van wat luisteraars in die toekoms van haar kan verwag. Die aanslag van haar nuwe enkelsnit en album is verfrissend anders en 'n ware bederf vir die oor.